LIETUVOS BANKO VALDYBA

NUTARIMAS

DĖL LIETUVOS BANKO VALDYBOS 2004 M. GEGUŽĖS 6 D. NUTARIMO NR. 58 „DĖL BENDRŲJŲ LIETUVOS BANKO PRIŽIŪRIMŲ FINANSŲ RINKOS DALYVIŲ PRAŠYMŲ IŠDUOTI LEIDIMUS PATEIKIMO, NAGRINĖJIMO IR LEIDIMŲ IŠDAVIMO TAISYKLIŲ PATVIRTINIMO“ PAKEITIMO

2023 m. gruodžio 20 d. Nr. 03-193

Vilnius

Lietuvos banko valdyba n u t a r i a:

Pakeisti Bendrąsias Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisykles, patvirtintas Lietuvos banko valdybos 2004 m. gegužės 6 d. nutarimu Nr. 58 „Dėl Bendrųjų Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklių patvirtinimo“ ir jas išdėstyti nauja redakcija (pridedama).

Valdybos pirmininkas	Gediminas Šimkus

PATVIRTINTA

Lietuvos banko valdybos

2004 m. gegužės 6 d. nutarimu Nr. 58

(Lietuvos banko valdybos 2023 m.

gruodžio 20 d. nutarimo Nr. 03-193

redakcija)

BENDROSIOS LIETUVOS BANKO PRIŽIŪRIMŲ FINANSŲ RINKOS DALYVIŲ PRAŠYMŲ IŠDUOTI LEIDIMUS PATEIKIMO, NAGRINĖJIMO IR LEIDIMŲ IŠDAVIMO TAISYKLĖS

I SKYRIUS

BENDROSIOS NUOSTATOS

1. Bendrosiose Lietuvos banko prižiūrimų finansų rinkos dalyvių prašymų išduoti leidimus pateikimo, nagrinėjimo ir leidimų išdavimo taisyklėse nustatyti bendrieji prašymų išduoti Lietuvos banko prižiūrimiems finansų rinkos dalyviams, nurodytiems Lietuvos Respublikos Lietuvos banko įstatymo 42 straipsnio 1 dalyje, jų veiklą reglamentuojančiuose teisės aktuose nurodytas licencijas, leidimus, sutikimus, pritarimus, neprieštaravimus arba atlikti kitus veiksmus (toliau – leidimai) ir kitų kartu su prašymu Lietuvos bankui pateikiamų dokumentų reikalavimai bei bendroji prašymų pateikimo, nagrinėjimo ir leidimų išdavimo tvarka.

2. Jei Lietuvos banko prižiūrimų finansų rinkos dalyvių veiklą reglamentuojantys įstatymai, Europos Sąjungos teisės aktai ar kiti Lietuvos banko teisės aktai nustato kitokius, nei nustatyta šiose taisyklėse, ar papildomus prašymų ir kitų kartu su prašymu Lietuvos bankui pateikiamų dokumentų reikalavimus arba kitokią prašymų pateikimo, nagrinėjimo ir leidimų išdavimo tvarką, taikomos šių įstatymų ar kitų teisės aktų nuostatos.

II SKYRIUS

PRAŠYMAS IŠDUOTI LEIDIMĄ IR KARTU SU PRAŠYMU PATEIKIAMI DOKUMENTAI

3. Prašyme išduoti leidimą turi būti:

3.1. Duomenys apie prašymą pateikiantį asmenį:

3.1.1. fizinio asmens – vardas ir pavardė, gimimo data arba asmens kodas (jei jį turi), korespondencijos adresas, kontaktinė informacija (telefono numeris, elektroninio pašto adresas);

3.1.2. juridinio asmens – pavadinimas, buveinės adresas, kodas;

3.2. nurodyta, kokį leidimą prašoma išduoti;

3.3. nurodyti prie prašymo pridedami priedai (kartu su prašymu pateikiami dokumentai);

3.4. nurodytos prašymą pateikiančio ar jam atstovaujančio asmens pareigos (jei prašymą pateikia juridinis asmuo), vardas ir pavardė, parašas ir prašymo data. Jei prašymą pasirašo prašymą pateikiančio asmens atstovas, prašyme nurodomi 3.1.1 papunktyje išvardyti duomenys apie atstovą ir pridedami dokumentai, įrodantys atstovo teises ir pareigas.

4. Kokius dokumentus kartu su prašymu išduoti leidimą privaloma pateikti Lietuvos bankui, nustato Lietuvos banko prižiūrimų finansų rinkos dalyvių veiklą reglamentuojantys įstatymai, Europos Sąjungos teisės aktai ir kiti Lietuvos banko teisės aktai.

5. Lietuvos bankui pateikiami elektroniniai dokumentai arba rašytinių (popierinių) dokumentų originalai. Lietuvos bankui taip pat gali būti pateikiami originalių dokumentų nuorašai, kopijos ir išrašai, patvirtinti:

5.1. notaro;

5.2. prašymą pateikiančiam asmeniui atstovaujančio advokato ar advokato padėjėjo;

5.3. dokumento sudarytojo arba prašymą pateikiančio Lietuvos Respublikos juridinio asmens su tikrumo žyma, įforminti Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, nustatyta tvarka.

6. Originalių dokumentų nuorašai, kopijos ir išrašai, patvirtinti šių taisyklių 5 punkte nurodytų subjektų, gali būti elektroniniai arba rašytiniai.

7. Prašymas išduoti leidimą ir kiti Lietuvos bankui pateikiami dokumentai privalo būti parengti lietuvių arba anglų kalbomis. Dokumentai, parengti kitomis kalbomis, privalo būti išversti į lietuvių arba anglų kalbą, o vertėjo parašu ir vertimų biuro antspaudu patvirtinti vertimai pateikiami surišti kartu su jais (teikiant vertimo skaitmeninę kopiją, kopijos tikrumas turi būti patvirtintas šiose taisyklėse nustatyta tvarka). Lietuvos banko prašymu privalo būti pateikti dokumentų anglų kalba vertimai į lietuvių kalbą, patvirtinti vertėjo parašu ir vertimų biuro antspaudu.

8. Lietuvos bankui pateikiami užsienio valstybėse parengti ir (arba) išduoti dokumentai turi būti legalizuoti arba patvirtinti žyma „APOSTILLE“, išskyrus įstatymuose, Europos Sąjungos teisės aktuose ar tarptautinėse sutartyse numatytus atvejus. Teikiant prašymą išduoti leidimą, Lietuvos bankui gali būti pateikiamos užsienio valstybėse parengtų ir (arba) išduotų dokumentų kopijos, o legalizuoti arba žyma „APOSTILLE“ patvirtinti dokumentai Lietuvos bankui pateikiami iki sprendimo dėl prašymo išduoti leidimą priėmimo dienos.

9. Teikiami rašytiniai dokumentai turi būti spausdinti arba surašyti ranka aiškiai įskaitomomis raidėmis, tvarkingi (lapai nesuplėšyti, nesuglamžyti ir pan.) ir turi atitikti kitus dokumentų rengimą ir įforminimą reglamentuojančių teisės aktų reikalavimus. Pateikiami rašytiniai dokumentai susegami taip, kad juos būtų galima lengvai perversti, atskirti vieną nuo kito ir vėl susegti. Taip pat Lietuvos bankui teikiant rašytinius dokumentus turi būti pateikiamos ir elektroninės šių dokumentų kopijos. Teikiami elektroniniai dokumentai ar rašytinių dokumentų skaitmeninės kopijos turi būti atskirti vienas nuo kito ir pavadinti aiškiai identifikuojančiais pavadinimais (sugrupuoti pagal tematiką), turi būti paruošti ir perduodami taip, kad Lietuvos bankas galėtų nustatyti elektroninio dokumento arba rašytinio dokumento skaitmeninės kopijos sudarytoją, elektroninio dokumento sudarymo arba rašytinio dokumento skaitmeninės kopijos patvirtinimo datą, atpažinti dokumento turinį ir identifikuoti elektroninį parašą.

10. Prašymas išduoti leidimą Lietuvos bankui turi būti teikiamas visiškai sukomplektuotas (jis negali būti teikiamas dalimis ar iš skirtingų su prašymu susijusių asmenų).

11. Prašymas išduoti leidimą Lietuvos bankui gali būti teikiamas šiomis elektroninių ryšių priemonėmis: elektroniniu paštu prieziura@lb.lt arba per administracinių ir viešųjų elektroninių paslaugų portalą. Elektroninių ryšių priemonėmis teikiami originalūs dokumentai turi būti pasirašyti elektroniniu parašu Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatymo nustatyta tvarka, o rašytinių dokumentų skaitmeninės kopijos turi būti patvirtintos šių taisyklių 5 punkte nurodyto subjekto elektroniniu parašu. Kai elektroninius dokumentus ir rašytinių dokumentų skaitmenines kopijas per administracinių ir viešųjų elektroninių paslaugų portalą, per kurį Lietuvos bankas yra sudaręs galimybę pareiškėjams teikti prašymus, teikia prašymą pateikiančiam asmeniui atstovaujantis advokatas ar advokato padėjėjas, turintis teisę tvirtinti teikiamų dokumentų kopijų tikrumą šiose taisyklėse nustatyta tvarka, teikiami dokumentai gali būti nepasirašomi elektroniniu parašu, jeigu prisijungimo prie administracinių ir viešųjų elektroninių paslaugų portalo metu yra patvirtinama dokumentus teikiančio asmens tapatybė. Tokiu atveju laikoma, kad dokumentus teikiantis asmuo patvirtina dokumentų tikrumą.

12. Kai Lietuvos bankui teikiamas užsienio valstybės įstaigos išduotas neviešas elektroninis dokumentas (kai nėra galimybės gauti rašytinio dokumento), prašyme išduoti leidimą turi būti nurodomas dokumentą išdavusios įstaigos pavadinimas, kontaktiniai duomenys, nuoroda prisijungimui prie atitinkamos duomenų bazės, susipažinimo su dokumentu instrukcija ir kiti būtini prisijungimo duomenys.

13. Kai sprendimą dėl leidimo išdavimo priima Europos Centrinis Bankas, kaip tai numatyta pagal 2013 m. spalio 15 d. Tarybos reglamente (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika, nustatytą funkcijų paskirstymą, prašymas išduoti leidimą gali būti teikiamas per Bendrojo priežiūros mechanizmo informacijos valdymo sistemos (angl. Information Management System, IMAS) portalą.

III SKYRIUS

PRAŠYMO IŠDUOTI LEIDIMĄ NAGRINĖJIMAS IR LEIDIMO IŠDAVIMAS

14. Prašymas išduoti leidimą gali būti iš esmės nenagrinėjamas ir pateikti rašytiniai dokumentai per 5 darbo dienas nuo jų gavimo dienos grąžinami (išsiunčiami) juos pateikusiam asmeniui, jeigu kartu su prašymu pateikti ne visi teisės aktuose nurodyti dokumentai arba pateikti dokumentai parengti ir įforminti nesilaikant šiame ar kituose teisės aktuose nustatytų reikalavimų.

15. Lietuvos bankas, atsisakydamas nagrinėti pateiktą prašymą, nurodo tokio sprendimo priežastis ir jo apskundimo tvarką.

16. Prašymo išduoti leidimą nagrinėjimas gali būti bet kuriuo metu nutraukiamas (ir pateikti rašytiniai dokumentai grąžinami juos pateikusiam asmeniui), jeigu to prašo prašymą pateikęs asmuo.

17. Prašymas išduoti leidimą išnagrinėjamas ir sprendimas priimamas ne vėliau kaip per 30 dienų nuo prašymo gavimo dienos, jei Lietuvos banko prižiūrimų finansų rinkos dalyvių veiklą reglamentuojančiuose įstatymuose, Europos Sąjungos teisės aktuose ar kituose Lietuvos banko teisės aktuose nenustatytas kitoks terminas.

18. Lietuvos bankas, reikalaudamas papildomų dokumentų arba informacijos, reikalingos sprendimui priimti, gali nurodyti tokios informacijos pateikimo terminus.

19. Prašymą pateikęs asmuo turi teisę pateikti Lietuvos bankui motyvuotą prašymą pratęsti Lietuvos banko prašomos papildomos informacijos pateikimo terminą ne vėliau nei likus 3 darbo dienoms iki Lietuvos banko nustatyto termino paskutinės dienos. Prašyme pratęsti terminą turi būti nurodomos priežastys, dėl kurių prašoma tokio pratęsimo. Lietuvos bankas turi teisę atsisakyti pratęsti papildomos informacijos pateikimo terminą, jeigu prašymas pratęsti terminą yra nepagrįstas arba jei toks pratęsimas kliudytų efektyviam prašymo nagrinėjimo proceso užtikrinimui.

20. Jei prašymo išduoti leidimą nagrinėjimo metu pasikeičia prašyme ar kituose pateiktuose dokumentuose nurodyti duomenys, prašymą pateikęs asmuo privalo Lietuvos bankui nurodyti pasikeitusius duomenis ne vėliau kaip per 5 darbo dienas nuo duomenų pasikeitimo dienos.

21. Sprendimą dėl leidimo išdavimo priima Lietuvos banko valdyba arba jos pavedimu Lietuvos banko struktūrinis padalinys, arba pagal Lietuvos Respublikos Lietuvos banko įstatymo 171 straipsnio nuostatas Lietuvos banko valdybos sudarytas kolegialus organas, jeigu įstatymai nenustato kitaip.

22. Leidimo išdavimo sąlygas (atsisakymo išduoti leidimą pagrindus) nustato Lietuvos banko prižiūrimų finansų rinkos dalyvių veiklą reglamentuojantys įstatymai, Lietuvos Respublikos Lietuvos banko įstatymas, Europos Sąjungos teisės aktai ir kiti Lietuvos banko teisės aktai.

23. Lietuvos bankas, išduodamas leidimą, gali nustatyti:

23.1. leidimo galiojimo pradžios ar pabaigos terminą, kuris gali būti apibrėžtas konkrečia data, laikotarpiu arba susietas su tam tikrų sąlygų atsiradimu (aplinkybių išnykimu);

23.2. leidimo išdavimo sąlygas (nurodymus), kurios reikalingos tam, kad būtų pašalinti teisės aktuose nustatytų leidimo išdavimo reikalavimų įvykdymo trūkumai, kuriuos leidimo prašantis asmuo raštu įsipareigoja pašalinti išdavus leidimą.

24. Lietuvos bankui priėmus sprendimą dėl leidimo išdavimo, prašymą išduoti leidimą pateikusiam asmeniui išduodamas Lietuvos banko sprendimą patvirtinantis dokumentas.

25. Jei teisės aktuose nustatyta, kad už leidimo išdavimą sumokama valstybės rinkliava, leidimas (leidimo išdavimą patvirtinantis dokumentas) išduodamas tik pateikus teisės aktuose nurodytus dokumentus, patvirtinančius, kad valstybės rinkliava sumokėta.

26. Lietuvos banko sprendimą išduoti leidimą patvirtinantis dokumentas prašymą išduoti leidimą pateikusiam asmeniui išsiunčiamas elektroninėmis priemonėmis, registruotu paštu arba išduodamas Lietuvos banke.

IV SKYRIUS

BAIGIAMOSIOS NUOSTATOS

27. Lietuvos bankui priėmus sprendimą dėl prašymo išduoti leidimą, prašymas ir kiti pateikti dokumentai negrąžinami.

_________________